Keratokonusas: 14-kos metų kiaurinės keratoplastikos ankstyvųjų pooperacinių rezultatų apžvalga
Authors: Kalasauskienė Aurija , Drebickaitė Eglė , Legotaitė Gabrielė 
Published: September 2016

Keratokonusas – viena dažniausių kiaurinės keratoplastikos (KKP) priežasčių pasaulyje. Serga jauni, darbingo amžiaus žmonės, todėl pažengus ligai (vėlyvoje stadijoje), kai kiti gydymo metodai neefektyvūs, KKP gali grąžinti regą. Pastebėta, kad po donorinės ragenos persodinimo komplikacijų pasitaiko, tačiau dauguma recipientų patenkinti pooperaciniu rezultatu. Siekdami įvertinti dėl keratokonuso atliekamų KKP dažnį išanalizavome per 14-lika metų (2001-2014 m.) LSMUL KK Akių ligų klinikoje operuotų ligonių atvejus. Šiame straipsnyje aptarsime KKP dažnį, kai donorinės ragenos persodinimo priežastis - keratokonusas, sergančiųjų pasiskirstymą pagal amžių, lytį, pažeistą akį, taip pat ankstyvuosius pooperacinius rezultatus (regos aštrumo pokytį, pooperacinę eigą, komplikacijas), kataraktos ir glaukomos bei amžiaus reiškmę regos aštrumo pokyčiui. Retrospektyvinis tyrimas vykdytas gavus Bioetikos centro leidimą (Nr. BEC-MF-623). Nustatyta, kad 2001-2014 metais KKP dėl keratokonuso atlikta 71 akyje (24,83 proc.). 59 recipientams persodinta donorinė ragena vienoje akyje, 6 – abiejose akyse. Transplantacijų pasiskirstymas pagal pažeistą akį statistiškai reikšmingai nesiskiria (p=0,635): dešinės akies keratoplastika - 33 ligoniams (46,5 proc.), kairės – 38 ligoniams (53,5 proc.). 19 (26,8%) moterų, kurių amžiaus mediana 39 (27-46) metai ir 52 (73,2%) vyrai, amžiaus mediana 28,5 (25-36) metai. Imtyje vyrų buvo statistiškai reikšmingai daugiau nei moterų (p&lt;0,001). Vyrų ir moterų amžius statistiškai reikšmingai skiriasi (p &lt; 0,019). Nustatyta, kad po ragenos persodinimo 95,8 proc. recipientų regos aštrumas pagerėjo: nežymiai – 32,4 proc., vidutiniškai – 50,7 proc., ženkliai – 12,7 proc. Tik 4,2 proc. recipientų regos aštrumas nepakito ar net pablogėjo. Sklandi pooperacinė eiga (be užfiksuotų komplikacijų) buvo 40 (56,3 proc.) recipientų. 31 tiriamajam (43,7 proc.) stebėtos įvairios komplikacijos. Iš viso diagnozuoti 58 komplikacijų atvejai: 21 recipientui nustatyta viena iš komplikacijų, likusiems - dvi ir daugiau. Ragenos atmetimo reakcija – 14 (24,1proc.) recipientų, ragenos paburkimas – 13 (22,5 proc.) recipientų, siūlės (-lių) atsipalaidavimas – 12 (20,7 proc.) recipientų, akispūdžio padidėjimas – 8 (13,8 proc.) recipientų, transplantato vaskuliarizacija – 5 (8,6 proc.) recipientams, descemeto membranos raukšlės – 4 (6,9 proc.) recipientams, infiltracija apie siūles – 2 (3,4 proc.) recipientams. 2001-2014 metais LSMUL KK Akių ligų klinikoje 24,8 proc. KKP operacijų atlikta dėl keratokonuso. KKP dešinėje ir kairėje akyse atliktos vienodai dažnai (46,5 proc. v.s. 53,5 proc., p>0,635). Donorinės ragenos persodinimo operacija dėl keratokonuso dažniau taikyta vyrams nei moterims (73,2proc. vs. 26,8 proc., p&lt;0,001) ir atlikta 10,5 metų jaunesniame amžiuje (p&lt;0,019). Po kiaurinės keratoplastikos 95,8 proc. atvejų regos aštrumas pagerėjo ir tik 4,2 proc. nepakito, ar net pablogėjo. Jokių komplikacijų nebuvo 40 (56,3 proc.) recipientų. Dažniausia komplikacija - ragenos atmetimo reakcija (24,1 proc.).